Fyrirhugaðir brottfluttningar íbúar Úkraínsku borgarinnar Mariupol hafa frestast vegna brota rússneskra hermanna á boðuðu vopnahléi. Þetta segja borgaryfirvöld í Mariupol. Her rússneskra stjórnvalda hefur umkringt borgina.
Borgin Mariupol er í suð austurhluta Úkraínu og þar býr um hálf milljón. Þetta er ein mikilvægasta hafnarborg Úkraínu, hún stendur við Azof flóa í Svartahafi. Innrásarher Rússlandsstjórnar hefur sótt hart að borginni úr öllum áttum og í nótt var borgin í herkví. Borgarstjóri Mariupol Vadim Bojtjenko sendi út ákall þar sem hann óskaði eftir því að Rússar hleyptu almennum borgurum út, og hleyptu starfsmönnum hjálparsamtaka inn í borgina.
Snemma í morgun bárust þau skilaboð frá rússnenska varnarmálaráðuneytinu að tímabundið hlé yrði gert á hernaðaraðgerðum í hafnarborgunum Mariupol og Volnovakha á meðan íbúar kæmu sér í burt.
Hér heyrum við Igor Konashenkov, talsmann rússneska varnarmálaráðuneytisins, lýsa því yfir að vopnahlé verði í gildi á meðan íbúar borganna tveggja komi sér í öruggt skjól.
Borgaryfirvöld kvöttu fólk til að fjölmenna í einkabíla og rútur kallaðar til til að koma fólki í öruggt skjól. Önnur tilkynning kom svo frá borgaryfirvöldum nú skömmu fyrir hádegi þess efnis að fyrirhuguðum fólksflutningum hafi verið frestað. Rússar hafi ekki virt boðað vopnahlé og ekki sé hægt að flytja fólk frá borginni sem sprengjum rignir enn yfir.
Sífellt bætist á lista stofnana, fyrirtækja og stjórnvalda sem leita nýrra leiða til að mótmæla aðgerðum rússahers í verki. Breska ríkisstjórnin hefur boðað tilraun til lagabreytinga strax eftir helgi til að auðvelda stjórnvöldum að leggja hald á eigur rússneskra ólígarka.
Fataverslunin Zara hefur ákveðið að loka ríflega 500 verslunum sínum í Rússlandi, greiðslufyrirtækið Paypal hefur lokað þjónustu sinni í landinu og farsímafyrirtækið Samsung hættir að senda vörur til Rússlands, þrátt fyrir að vera stærsta fyrirækið á farsímamarkaði landsins.
